ጠ/ሚንስትሩ ሁሉም የኢትዮጵያን የህዳሴ ጉዞ እንዲያፋጥን ጥሪ አቀረቡ።
የግንቦት 20ን የብር ኢዮቤልዩ በዓል ምክንያት በማድረግ የምስጋናና የማጠቃለያ ስነ ስርዓት  ትናንት ማምሻውን የኢህአዴግ አመራሮች፣ሚኒስትሮች፣ የሃይማኖት መሪዎች፣አምባሳደሮችና ጥሪ የተደረገላቸው ዕንግዶች በተገኙበት በሚሌኒየም አዳራሽ ተካሂዷል ።በስነ ስርዓቱ ላይ የተገኙት ጠቅላይ ሚኒስትር ሃይለማሪያም ደሳለኝ ሁሉም ኢትዮጵያዊ በዘር፣ በፆታ፣ በሃይማኖት፣ በማሕብራዊ እና በኢኮኖሚያዊ ደረጃ ሳይወሰን የሚወዳት አገሩን  የህዳሴ ጉዞ ለማፋጠን እንዲረባረብ ጥሪ አስተላልፈዋል።ኢህአዴግ ከህዝብ ጉያ ወጥቶ ለሰፊው ህዝብ ጥቅም የሚታገል  እንደመሆኑ  መጠን የህዝብን ሉዓላዊ የስልጣን ባለቤትነት ለአፍታም አይዘነጋም  ብለዋል።ጠቅላይ  ሚኒስትሩ የአገራችን ህዝቦች ይህንን ህዝባዊነት በመረዳት ገና ከምስረታው ወቅት ውድ ልጆቻቸውን በምረቃት እና በእልልታ በመላክ ደጀን በመሆናቸው ላበረከቱት አስተዋፅኦ ምስጋናቸውን አቅርበዋል።ጠቅላይ ሚኒስትሩ ደርግን ለመደምሰስ ህይወታቸውን በመስጠት ለኢትዮጵያ ብርሃን ለሆኑ ሰማዕታትና በአገሪቱ ለውጥ እና እድገት ለተሳተፉት ሁሉ የላቀ  ምስጋና ሊቸራቸው ይገባል ብለዋል ።የትግሉ ሰማዕታት እንደ ሻማ ቀልጠው ለኢትዮጵያ ብርሃን መሆናቸውን አንስተዋል ።ሴቶች በተዋጊነትና በአዋጊነት ለፈጸሙት አኩሪ ገድልና ተሳትፎ ያላቸውን አክብሮትና አድናቆትም ገልጸዋል ።ጠቅላይ ሚኒስትሩ የሰማዕታት ቤተሰቦች የልጆቻቸው የአባቶቻቸው እና እናቶቻቸው የከበረ ዓላማ እና መሰዋዕትነት የተሳካ በመሆኑ በዚህ ሊኮሩና ሊፅናኑ  እንደሚገባ  ጠቅሰዋል ።እንደዚሁም ጠቅላይ ሚኒስትሩ ባለፉት 25 ዓመታት ወደ እድገት እና ብልፅግና በተደረገው ውጣውረድ ጉዞ  ከኢህአዴግ ጎን  የቆሙ ወገኖችን በሙሉ አመስግነዋል።ወጣቶች የኢትዮጵያ ህዳሴ እና ህልውና መሰረት እና ተስፋ ናቸው ያሉት ጠቅላይ ሚኒስትሩ ፤ የአገሪቱን ውድቀት ከሚሹ የጥፋት ሃይሎች በመራቅ ለልማት ከሚተጉት ጋር  እንዲያብሩ አሳስበዋል።ወጣቶች ዓቅም በፈቀደ መልኩ ከመንግስት የሚቀርቡ ዕድሎችን እንዲጠቀሙባቸዉ ጠቅላይ ሚኒስትሩ አስገንዝበዋል ።በዴሞክራሲያዊ እና በሰለጠነ መንገድ ለማራመድ ጥረት እያደረጉ ያሉ የፖለቲካ ፓርቲዎች አመራሮች እና አባሎቻቸው ጥረታቸው ለመድብለ ፓርቲ ስርአት ማበብ ይጠቅማልና ከጭፍን ጥላቻ እና ከዜሮ ድምር ፖለቲካ በፀዳ መልኩ ትግል ለማድረግ በመቁረጣቸው አድንቀዋል  ።ኢህአዴግ በሚያግባቡ አገራዊ ጉዳች ላይ በጋራ ለመስራት እና ልዩነት ባላቸው ላይ ደግሞ በሰለጠነና ሰላማዊ በሆነ መንገድ ለመታገል ዝግጁ መሆኑን አረጋግጠዋል።የትግል ሂደቱም የሀሳብ ብዝሃነትን የማስተናገድ ህገ መንግስታዊ ግዴታዎችን ለማክበር እና ለማስከበር ሰፊ እድል እንደሚሰጥም አስረድተዋል ።በአገሪቱ ሰላም እና መረጋጋት እንዲሰፍንና ልማት እንዲፋጠን ከኢትዮጵያ ጎን ለቆሙ አጋር አገራት እና ዓለም አቀፍ ድርጅቶች እስካሁን ላደረጉት ድጋፍ ምስጋናቸውን አቅርበዋል።የአፍሪካ አገራት በተለይም የምስራቅ አፍሪካ ቀጠና አገራትና ህዝቦች ከኢትዮጵያ ጋር  በመሆን ሰላምን ለማስጠበቅና ጠንካራ የኢኮኖሚ ትስስርን ለማድረግ ለሰሩት ስራም በኢህአዴግ ስም ያላቸውን አክብሮት ገልጸዋል ።ይህንን ድጋፋቸውን አጠናክረው በመቀጠል የአገሪቱ ህዳሴ አካል እንዲሆኑም መልዕክታቸውን አስተላልፈዋል ።የኢፌዴሪ የመንግስት ኮሙዩኒኬሸን ጉዳዮች ፅህፈት ቤት ሚኒስትር አቶ ጌታቸው ረዳ በበኩላቸው የግንቦት 20 ድል ከባድ መስዋእትነት የተከፈለበት እና አሁን ለደረስንበት የዕድገት ደረጃ መሰረት መሆኑን አስገንዝበዋል ።ስለሆነም ያሁኑ ትውልድ የሰማዕታትን አደራ ጠብቆ የተጀመረውን  ልማት ከዳር ለማድረስ እንዲረባረብ አሳስበዋል ።